Author: MZ SR
Last saved by: Ivan Valenčík

Výročná správa o činnosti Akreditačnej komisie MZ SR
na ďalšie vzdelávanie zdravotníckych pracovníkov
za rok 2010

	Akreditačná komisia Ministerstva zdravotníctva Slovenskej republiky na ďalšie vzdelávanie zdravotníckych pracovníkov (ďalej len „komisia“) je podľa § 40 ods. 1 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov poradným orgánom ministerstva zdravotníctva Slovenskej republiky, ktorá plní úlohy v oblasti akreditácie ďalšieho vzdelávanie zdravotníckych pracovníkov a taktiež vykonáva aj ďalšie činnosti v oblasti ďalšieho vzdelávania zdravotníckych pracovníkov.

	V roku 2010 sa uskutočnilo:

•	9 riadnych plenárnych zasadnutí 
•	5 pracovných rokovaní pracovných skupín komisie, 
•	9 výjazdových pracovných rokovaní za účelom posúdenia spôsobilosti vzdelávacích ustanovizní uskutočňovať príslušný študijný program
•	7 pracovných rokovaní na MZ SR za účelom posúdenia spôsobilosti vzdelávacích ustanovizní uskutočňovať príslušný študijný program.

Komisia sa aj v tomto roku naďalej venovala štandardizačnej, koncepčnej a kontrolnej činnosti v rámci ďalšieho vzdelávania zdravotníckych pracovníkov, jej pracovné skupiny pokračovali vo vypracovávaní minimálnych vzdelávacích štandardov ďalšieho vzdelávania určených pre jednotlivé zdravotnícke povolania. Pracovné skupiny pri tvorbe spolupracovali s hlavnými odborníkmi MZ SR, ďalšími expertmi a odborníkmi z praxe pre príslušnú oblasť. 

Komisia spolupracovala s ministerstvom na príprave novely  zásad akreditácie na uskutočňovanie študijných programov. Vyjadrovala sa k zaradeniu nových špecializačných odborov a certifikovaných pracovných činností do sústavy nariadenia vlády 296/2010 Z.z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych  pracovníkov, sústave špecializačných odborov a sústave certifikovaných pracovných činností. Participovala na príprave novely „Výnosu MZ SR, ktorým sa ustanovujú minimálne štandardy pre špecializačné študijné programy, minimálne štandardy pre certifikačné študijné programy a minimálne štandardy pre študijné programy sústavného vzdelávania“. 

Komisia  pokračovala v schvaľovaní minimálnych štandardov, ktoré pripravovali príslušné pracovné skupiny v spolupráci s hlavnými odborníkmi ministerstva, stavovskými organizáciami, odbornými spoločnosťami a odborníkmi z praxe.

V apríli sa začala zaoberať podanými žiadosťami Slovenskej zdravotníckej univerzity v Bratislave o akreditáciu špecializačných študijných programov a certifikačných študijných programov. V mesiacoch október, november a december boli uskutočnené výjazdové pracovné rokovania za účelom ohliadky materiálno-technického, priestorového a personálneho zabezpečenia študijných programov a prvé žiadosti, ktoré spĺňali zákonné podmienky a zásady akreditácie boli komisiou odporučené na udelenie akreditácie. 

Koncom roka sa začal proces reakreditácie študijných programov, o ktoré požiadali Lekárska fakulta univerzity Pavla Jozefa Šafárika v Košiciach a Jesseniova lekárska fakulta Univerzity Komenského v Martine. Žiadosti boli postúpené jednotlivým členom komisie na odborné posúdenie.

V decembri bolo ukončené prvé funkčné obdobie členov komisie a v januári boli vymenovaní členovia do druhého funkčného obdobia. Z pôvodných 13 členov sa komisia rozšírila na 16 členov, vzhľadom na legislatívne zmeny súvisiace so zrušením kategórií zdravotníckych  pracovníkov a členením zdravotníckych pracovníkov na zdravotnícke povolania. Vznikli nové samostatné pracovné skupiny: pracovná skupina pre zdravotnícke verejný zdravotník, pracovná skupina pre zdravotnícke povolanie zdravotnícky záchranár a pracovná skupina pre zdravotnícke povolanie rádiologický technik. Komisia je zostavená tak, aby v nej boli zastúpené všetky zdravotnícke povolania. Členovia komisie, ktorí sú zároveň aj predsedami príslušných pracovných skupín v jednotlivých zdravotníckych povolaniach si navrhli členov do nových pracovných skupín podľa príslušnej problematiky. 

V roku 2010 bolo na ministerstvo spolu podaných 202 žiadostí o udelenie akreditácie na uskutočňovanie špecializačných študijných programov, certifikačných študijných programov, študijných programov sústavného vzdelávania, kurzov prvej pomoci a kurzov inštruktora prvej pomoci.

Po odsúhlasení komisiou bolo k 31. 12. 2010 vydaných 116 rozhodnutí, na základe ktorých sú vzdelávacie ustanovizne oprávnené  uskutočňovať:
-	špecializačné študijné programy - 55 rozhodnutí,
-	certifikačné študijné programy - 7 rozhodnutí,
-	študijné programy sústavného vzdelávania - 7 rozhodnutí,
-	kurzy prvej pomoci - 44 rozhodnutí,
-	kurzy inštruktora prvej pomoci - 3 rozhodnutí.

Spolupráca komisie s Odborom zdravotníckeho vzdelávania MZ SR je vynikajúca.

	

V Bratislave  31. 3. 2011			,
							         prof. MUDr. Juraj Pechan, CSc.
									predseda  
								Akreditačnej komisie MZ SR
						  na ďalšie vzdelávanie zdravotníckych pracovníkov